Skolaerien ha skolaerezed kristen eskopti Kemper ha Leon o deus abegoù muioc'h c'hoazh eget ar  re all da bleustriñ ganti, dre ma c'houlenn diganto reolennoù an eskopti reiñ bep sizhun d'o bugale un hanter-eurvezh vrezhoneg en o c'hlasoù ; pe e plijo dezho pe get, ar brezhoneg a sell outo peogwir eo un dever evito kinnig dezhañ ul lodenn eus o labour-skol. Ouzhpenn, o vezañ m'eo fiziet enno diorren bugale Vreizh, amzer da zont ar vro, e sammont dre-se war o skoaz, ur bec'h pounneroc'h eget tud all e-keñver ar brezhoneg hag a zo ul lodenn eus tachenn sevenadurel o bro.   Ret eo dezho 'ta gouzout ervat petra da gredin diwar-benn ur gudenn, siwazh re nebeut anavezet hag a vez douget warni kalz a dreuzvarnioù. Savet eo bet ar studiadenn zister-mañ evit sklerijennañ war gement-se ar re anezho a ra deomp an enor da heuliañ hor skol vrezhonek dre lizher. Kavout a raint enni, war un dro, abegoù da garout hor yezh kozh muiañ-karet ha respontoù da stankañ genou ar re a zrouk-prezeg a-enep dezhi. Ra lennint ha zoken, ra studiint anezhi. Ra lakaint ar re all d'he lenn, pe ra  skignint ar menozioù anezhi, en doare ma vo douget d'ar brezhoneg ul lodenn brasoc'h-brasañ eus hor mistri-skol, o deus roet dezhañ dija kalz a verkoù a garantez.